‘Privaatskole word voorgetrek,’ sê ANC JeugligaArgieffoto. Die ANC Jeugliga het Donderdag gesê hy is bekommerd oor die skeiding in die land se onderwysstelsel en voel privaatskole kry voorkeurbehandeling in vergelyking met staatskole. Mlondi Mkhize, die jeugliga se woordvoerder, het in ŉ verklaring gesê leerders in privaatskole kry deurgaans baie beter onderrig in vergelyking met die res van die land se leerders. “Ons wil ons kommer uitspreek oor die manier waarop daar voorkeurbehandeling aan privaatskole gegee word in vergelyking met staatskole,” het Mkhize gesê. “Behalwe vir die beter onderrig wat [leerders in] privaatskole ontvang, word hul uitslae ook vir hulle gegee voordat staatskole hul uitslae ontvang.” Mkhize het gesê die regering moet ingryp om die stelsel te verander. “Hierdie situasie moet verander word omdat dit die idee skep dat private dienste beter is as staatsdienste. Dit bevestig die belangrikheid van geld om ŉ beter opvoeding te kry,” het hy gesê. “Ons doen ŉ beroep op die regering om ŉ einde aan hierdie praktyk te bring voordat dit erger word.” Mkhize het ook al die provinsies wat ŉ hoë slaagsyfer behaal het, gelukgewens en gesê hy hoop dat ander provinsies by hierdie provinsies kan leer. Hy het alle matrikulante wat geslaag het aangemoedig om universiteite en tegniese kolleges te oorweeg om tersiêre studies by aan te pak. Die 2016-matrikulante wat nié geslaag het nie, het hy aangemoedig om van die Nasionale Jeugontwikkelingsagentskap (NYDA) se Tweedekans-matriekprogram gebruik te maak.